ORDE do 5 de novembro de 2009 pola que se clasifica como de interese para a defensa do medio natural a Fundación Val do Navea.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 23/11/2009

Examinado o expediente de solicitude de clasificación da Fundación Val do Navea, con domicilio en San Xoán de Río (Ourense), lugar de Mouruás, número 35.
Feitos.
1. Jovita Sabín González, como membro do padroado da fundación, formulou solicitude de clasificación para efectos da súa inscrición no Rexistro de Fundacións de Interese Galego.
2. A fundación foi constituída en escritura pública outorgada en Ourense, no quince de maio de dos mil nove, ante o notario José Antonio Bollo de Miguel, con número de protocolo seiscentos cincuenta e cinco, José Manuel Sabín Rodríguez, Emilio Martínez Blanco, Domiciano Sabín Rodríguez, Jovita Sabín González, José Luís Rodríguez Losada, Ubaldino Rodríguez Losada, María Luz Sabín Gómez, Miguel Ángel Fernández Blanco, Santiago Fernández Blanco, Ángela Sabín Rodríguez, o Grupo de Rehabilitación de la Fauna Autóctona y su Hábitat e a Asociación de Empresarios Comarca de Trives.
3. Segundo consta no artigo dous dos seus estatutos, a fundación ten por obxecto apoiar, profundar, desenvolver e completar, dentro do perímetro xeográfico comprendido polos municipios de San Xoán de Río, A Pobra de Trives, Castro Caldelas, Chandrexa de Queixa, A Teixeira, Manzaneda, Montederramo e Parada do Sil, os obxectivos concretos enumerados e explicados superficialmente no decreto da comunidade autónoma que atribúe á paraxe denominada Val do río Navea a condición de primeira paisaxe natural protexida de Galicia (Decreto 263/2008, do 13 de novembro, polo que se declara paisaxe protexida o Val do río Navea) e cuxa finalidade se resume nos seguintes contidos:
A conservación e potenciación dos diversos elementos naturais da paisaxe e, por tanto, das augas de interese local e comunitario, e da flora e fauna silvestres de igual interese; e isto, fomentando a creación dos correspondentes refuxios de fauna.
A ordenación racional do referido espazo xeográfico e a súa conseguinte dotación de construcións e instalacións indispensables para os fins fundacionais, singulares, de uso social e plenamente harmónicas coa arquitectura tradicional e co ambiente, así como de vías de comunicación, áreas públicas e equipamentos de utilidade social recoñecida e respectuosos co referido medio e; a adopción das seguintes medidas de promoción socioeconómicas: a) O impulso, extensión e difusión do coñecemento dos valores naturais daquel ámbito xeográfico e a execución de programas científicos, técnicos e educativos relacionados coa súa natureza; b) O fomento dunha economía agrogandeira, vitivinícola, piscícola, forestal, turístico-recreativa e de aproveitamento e impulso das enerxías renovables; economía a expresada que, pola súa vez, velará pola consolidación e difusión dos valores alimenticios e gastronómicos da devandita zona e pola recuperación e promoción da artesanía propia de tal ámbito, e que se
caracterizará, en esencia, por ser de uso público, de índole sustentable e respectuosa en todo co ambiente e cos cultivos, gandos, especies animais e variedades vexetais e arbóreas tradicionais; c) A conservación, reconstrución, rehabilitación e posta en valor dos lugares, paraxes e edificacións de interese etnográfico e cultural de toda aquela zona xeográfica, e d) A promoción cinexética racional e ordenada en terreos de carácter particular.
4. O padroado inicial da fundación está formado por Emilio Martínez Blanco, como presidente; a Asociación de Empresarios Comarca de Trives, representada por Rubén Fernández Rodríguez, como vicepresidente primeiro; José Luís Rodríguez Losada, como secretario; José Manuel Sabín Rodríguez, como xerente; Domiciano Sabín Rodríguez; Jovita Sabín González; Ubaldino Rodríguez Losada; María Luz Sabín Gómez; Miguel Ángel Fernández Blanco; Santiago Fernández Blanco; Ángela Sabín Rodríguez; e o Grupo de Rehabilitación de la Fauna Autóctona y su Hábitat, representado por Ernesto Carlos Álvarez Xusto.
5. A comisión integrada polos secretarios xerais de todas as consellerías eleva ao conselleiro de Presidencia, Administracións Públicas e Xustiza proposta de clasificación como de interese para a defensa do medio natural da Fundación Val do Navea, consonte as materias que constitúen o seu obxecto fundacional.
6. Na escritura de constitución consta a identidade dos fundadores, a dotación inicial, os estatutos e a identificación dos membros do padroado.
7. De conformidade co artigo 51 do Decreto 14/2009, do 21 de xaneiro, polo que se aproba o Regulamento de fundacións de interese galego, e segundo proposta da comisión de secretarios, procede a súa clasificación como de interese para a defensa do medio natural e a súa adscrición á Consellería do Medio Rural.
Fundamentos xurídicos.
1. O artigo 34 da Constitución española recoñece o dereito de fundación para fins de interese xeral de acordo coa lei, e o artigo 27.26º do Estatuto de autonomía de Galicia establece competencia exclusiva sobre o réxime das fundacións de interese galego.
2. A escritura de constitución da fundación contén os datos exixidos na Lei 12/2006, do 1 de decembro, de fundacións de interese galego
3. Segundo establece o artigo 7 do Decreto 15/2009, do 21 de xaneiro, polo que se aproba o regulamento do rexistro de fundacións de interese galego, corresponde á Consellería de Presidencia, Administracións Públicas e Xustiza a clasificación da fundación e a adscrición á consellería correspondente, que exercerá as funcións de protectorado.
De conformidade co exposto e considerando que se cumpren as condicións establecidas pola normativa vixente en materia de fundacións de interese galego, de acordo coa proposta realizada pola Comisión de Secretarios Xerais na súa reunión do día dous de novembro de dous mil nove
DISPOÑO:
Clasificar como de interese para a defensa do medio natural a Fundación Val do Navea, adscribíndoa ao protectorado da Consellería do Medio Rural.
Santiago de Compostela, 5 de novembro de 2009.
Alfonso Rueda Valenzuela
Conselleiro de Presidencia, Administracións Públicas e Xustiza